बिहार चुनाव ने बिहार राज्य की राजनीति की भावी दिशा ज़रूर तय की है, पूरे भारत की नहीं, क्योंकि भारत के अलग-अलग राज्यों की अपनी-अपनी राजनीति है और अपने-अपने राजनीतिक समीकरण । अभी देश से प्रान्तवाद, पाखंडपूर्ण जनवाद, भ्रष्टाचार, बाहुबलीवाद और नक़ली पन्थनिरपेक्षतावाद समाप्त नहीं हुए हैं । उनकी जड़ें कैंसर की तरह बहुत दूर तक फैली हुई हैं । हाँ, अन्य राज्य बिहार से सबक़ ज़रूर लेंगे कि चुनाव केवल जातिवाद या वंशवाद या झूठे वायदों से नहीं जीते जा सकेंगे । राजनीतिज्ञों को कुछ ठोस काम करके दिखाने होंगे । सीमित और स्वार्थपूर्ण राजनीति से ऊपर उठकर राज्य का विकास करना होगा । मतदाता को उल्लू बनाने की बजाय सन्तुष्ट करना होगा । बिहार के मतदाताओं की प्रशंसा की जानी चाहिये, जिन्होंने पुराने खिलाड़ियों और भ्रष्ट जातिवादियों तथा वंशवादियों की धमकियों और प्रलोभनों से ऊपर उठकर व्यापक हितों को महत्त्व दिया है, लेकिन साथ ही उससे यह भी पूछना चाहिये कि उसने दाग़ी और गम्भीर आपराधिक मामलों से जुड़े 60 प्रतिशत विधायकों को क्यों चुना ?